C 443/10
HR
Službeni list Europske unije
22.11.2022.
4.14.
Poduzetništvo je ključna kompetencija za poboljšanje konkurentnosti, inovacija i dobrobiti te za razvoj socijalnog i zelenog gospodarstva, osobito u kontekstu oporavka nakon pandemije.
Poticanje poduzetničkog obrazovanja u cilju razvoja poduzetničkih vještina moglo bi biti način da se smanji nezaposlenost, osobito među mladima.
Poduzetništvo u svim oblicima i sektorima (uključujući turizam, industriju, ekonomiju platformi, socijalnu ekonomiju i slobodna zanimanja) ključno je za gospodarski rast, inovacije, zapošljavanje i socijalno uključivanje.
Važno je utvrditi i odgovoriti na poteškoće s kojima se suočavaju MSP-ovi (osobito vrlo mala poduzeća koja često imaju obiteljski karakter) pri pristupu jedinstvenom tržištu, osobito u kontekstu zelene i digitalne tranzicije.
EGSO poziva Komisiju da u svojem programu rada poduzme konkretne mjere za uklanjanje već utvrđenih prepreka jedinstvenom tržištu (11).
4.15.
EGSO podupire donošenje kombinacije ekonomskih politika kojima se učinkovito iskorištavaju dostupna domaća sredstva, javna i privatna, uključujući financijska sredstva predviđena u okviru instrumenta NextGenerationEU i Mehanizma za oporavak i otpornost.
EGSO je zabrinut zbog utvrđene nedovoljne uključenosti organizacija civilnog društva.
Organizirano civilno društvo traži formalnije postupke kojima se olakšavaju stvarne razmjene u provedbi i evaluaciji nacionalnih planova za oporavak i otpornost.
Načelo partnerstva trebalo bi poslužiti kao primjer djelotvornog mehanizma sudjelovanja civilnog društva.
4.16.
EGSO podržava zakonodavne prijedloge Komisije u području oporezivanja poduzeća i pohvaljuje njihovu usklađenost s globalnim razgovorima vođenim na razini OECD-ovog uključivog okvira s ciljem postizanja globalnog konsenzusa.
4.17.
Odbor podržava svako djelovanje namijenjeno smanjenju troškova usklađivanja europskih društava i poreznih tijela prilikom osmišljavanja novog poreznog sustava.
Europska poduzeća ne smiju biti dovedena u nepovoljan konkurentski položaj.
Potpuna provedba 2. stupa globalnog poreznog sporazuma bit će složena i zahtijevat će mnogo vremena i truda društava i poreznih tijela.
Istodobno i jedinstveno donošenje i provedba međunarodno dogovorenih pravila u EU-u i drugim trgovinskim blokovima od ključne su važnosti za EU i njegove države članice.
4.18.
Socijalno poduzetništvo zaslužuje posebnu pozornost s obzirom na ulogu koju taj oblik poduzetništva može imati u prevladavanju krize.
Provedba akcijskog plana za socijalnu ekonomiju imat će ključnu ulogu u jačanju tog sektora.
Definicija specifičnog ekosustava socijalne ekonomije u novoj industrijskoj strategiji mora dovesti do konkretnih mjera kako bi socijalno gospodarstvo postalo zeleno, digitalno i otporno.
4.19.
Nakon pandemije postoji povećana potreba za poticanjem kvalitetne mobilnosti u svrhu učenja za sve i priznavanjem ishoda učenja, zbog čega EGSO promiče izgradnju istinskog europskog prostora obrazovanja do 2025.
za Europu koja uči.
To se postiže financiranjem i, ponajprije, međusektorskom suradnjom u području obrazovanja.
4.20.
Moderna potrošačka politika mora potrošačima osigurati prava i zaštitu koji su im potrebni.
Jedinstveno tržište olakšava potrošačima i poduzećima u EU-u prekograničnu kupoprodaju robe i usluga, kako na internetu tako i izvan njega.
To iziskuje pouzdanje i povjerenje u tržište, ciljano zakonodavstvo i djelotvornu primjenu propisa.
Potrošačima informiranje i osposobljavanje također mora pomoći da donose odgovornije odluke.
4.21.
Potrebno je poboljšati i povećati opseg i kvalitetu pristupa volonterskom sudjelovanju.
Potencijal za volonterski angažman osoba svih dobnih skupina i podrijetla trebalo bi istražiti i provesti u okviru inovativnih i fleksibilnih okvira kojima se otvaraju nove mogućnosti.
EU bi 2025.
trebao proglasiti Europskom godinom volontera.
Time bi se na primjeren način priznali napori i učinak volontera tijekom krize uzrokovane bolešću COVID-19 i rata u Ukrajini.
Istaknula bi se njihova važnost za zdravlje i dobrobit u Europi te njihova uloga u oporavku i budućnosti Europe.
4.22.
Slobodna zanimanja ključan su društveni i gospodarski čimbenik u svim državama članicama i odgovorna su za važne javne usluge u područjima kao što su zdravstvo, pravosuđe, sigurnost, jezik i umjetnost.
Stoga je potrebno provesti posebnu procjenu učinka zakonodavnih prijedloga na slobodna zanimanja prije i nakon donošenja europskog zakonodavstva.
U tom pogledu europski zakonodavac osobito uzima u obzir negativne učinke birokratskog opterećenja na slobodna zanimanja.
(11)
Vidjeti, npr., Business Journey on the Single Market: Practical Obstacles and Barriers (Poslovno putovanje jedinstvenim tržištem: praktične prepreke i barijere), SWD(2020) 54 final, Bruxelles, 10.3.2020.